khistorydata/jeongjo-sjw-relations huggingface dataset:
정조 9년
李祖承。以大典通編監印廳言啓曰。伏見再昨日擧條下者。黃口兒弱定律事。當待時原任大臣收議齊到。更爲草記稟處。軍器偸出人勘律事。以制法寧簡之意。刪之亦或一道。而但續典。旣有弓子鳥銃幾柄以下刑配之文。則如環刀旗槍之無甚輕重者。獨歸勿論。未免斑駁。就考大明律。亦無恰當可以旁照者。臣於前草記中。以五柄五坐以下。依鳥銃三柄以下律云云者。蓋欲稍增其數。毋遽用律之意也。今若全刪。有乖懸法喩民之道。區區愚見。要不出此。陳告人刑配事。續典有曰。關防重地有主民結封山禁界。不當折受處混爲啓下者。宮差及指告人。竝杖一百。徒三年。通編增註有曰。堤堰陳告宮房者。嚴刑一次。絶島定配。符同手本中官杖配。續典通編旣皆見載如右。則今無容別爲添錄。只就增條堤堰。改以堰畓。其下又添官屯二字。則尤似完備。常賑穀換作。毋得擅許事。已爲載錄於戶典陞戶軍逃亡條。依下敎刪去之意。敢啓。傳曰。知道。竝依此爲之。可也。
정조 9년
李祖承。以弘文館言啓曰。本館下番闕直。事甚未安。副校理成德雨。疏批已下。與今日政。新除授玉堂。待下批一體牌招。以爲推移入直之地。何如。傳曰。允。
정조 9년
金尙集。以吏曹言啓曰。成均館直講許鍒。身病甚重。勢難察任云。今姑改差。何如。傳曰。允。
정조 9년
李祖承。以戶曹言啓曰。土地四分之賞。不在於續典云。戶判更考久遠謄錄。果由於循襲不改。則但以此後嚴禁之意。論理草記事。命下矣。溯考臣曹久遠謄錄。而土地陳告四一之賞。終無可據之文蹟。且考忠勳府謄錄。則庚戌五月日勳府啓目內。隱漏田畓。許開陳告之路。査得田畓後。有參酌施賞之語。而此不過循襲謬例。元非節目定式者。則今不可援以爲例。自今以後。土地陳告四分一賞給之規。永爲革罷。陳告人刑配事。旣有特敎處分。依此擧行之意。分付。何如。傳曰。允。
정조 9년
閔台爀。以戶曹言啓曰。丹鳳門西邊宮墻連接尙衣院行閣傾仄石築頹圮處修補之役。今已完畢之意。敢啓。傳曰。知道。
정조 9년
徐鼎修。以禮曹言啓曰。卽接司圃署所報。則各殿宮供上眞苽。依傳敎自明日爲始。勿爲封進云矣。依所報。自明日停封事。分付之意。敢啓。傳曰。知道。
정조 9년
閔台爀。以兵曹言啓曰。丹鳳門西邊宮墻連接尙衣院行閣頹落處一間。傾側處四間。今已修改。把守軍兵。本處還入直之意。分付。何如。傳曰。允。
정조 9년
閔台爀。以漢城府言啓曰。涉疑疾方痛向差與已差還入及兩署出幕之類。列錄報來。故別單書入之意。敢啓。傳曰。知道。
정조 9년
閔台爀。以御營廳言啓曰。本廳字內丹鳳門西邊宮墻連接尙衣院行閣頹毁處。今已畢築。把守軍兵。還入直所之意。敢啓。傳曰。知道。
정조 9년
李祖承。以義禁府言啓曰。時囚。皆以草記照律。令次堂擧行事。命下矣。邊德淳尹行晉等傳旨內。凶逆支黨之竄配於本道者。厥數夥然。其所防守之道。尤宜十分愼密。而第以今番樂彬事言之。奴屬之爛漫來往。已是駭痛。且猶不足。至於錢財之狼藉換用。尤極無嚴。若能嚴加詗察。豈有如許無前之弊乎。其在懲勵之道。不可不嚴勘。罪取考律文。則大明律盤詰姦細條有曰。守把之人。失於盤詰者。杖一百。大典推斷條有曰。犯私罪杖一百。告身盡行追奪。先朝受敎內。王府決杖者。代以金贖矣。邊德淳尹行晉等。各杖一百收贖。告身盡行追奪。柳鎭爀傳旨內。各司謬例。雖或寬恕。掌憲之地。責任自別。況於今日申飭之後。諸司堂郞。旣皆來參。惟司憲府。則入直監察一人外。皆不待令。事體所在。極爲駭然。拿處。罪取考律文。則大明律違令條有曰。凡違令者笞五十。名例有曰。笞五十。解見任別敍。大典推斷條有曰。犯枉法受贓外。笞杖竝收贖云矣。柳鎭爀笞五十收贖。解見任別敍。朴光迪。本府問目內。身爲番將。不待標信。只憑別將之令箭。輕先解出排立。事極妄率。罪關師律。此何委折。兵曹推問時。旣已遲晩。到今別無發明之道。依前遲晩納招。罪取考律文。則大明律軍政條有曰。凡守禦官不守紀律者。杖八十。大典推斷條有曰。犯私罪。杖八十奪告身三等。犯枉法受贓外。笞杖竝收贖云矣。朴光迪。杖八十收贖。奪告身三等竝放送。安廷玹傳旨內。稅穀裝載。自有定式。船隻護送。法意甚嚴。則海南縣之乃以舊退腐傷之船。濫數裝載。有違事目。瑞山郡之初不定護送監色。致此稅船之臭載。亦涉駭然。拿問處之。罪取考律文。則續大典漕轉條有曰。漕船上來時。沿邑護送不用心守令僉使萬戶罷黜云。而今此廷玹。旣已罷黜。臣府別無更勘之律。何以爲之。敢稟。傳曰。知道。如有功議。各減一等。安廷玹放送。可也。
정조 9년
刑曹啓目。擊錚人金銀甲原情云云。所供如此。上裁。何如。判付啓。無論致死之由此由彼。卄餘之笞。半次之刑。未可謂濫杖。設如其矣所供。該倅眞有是事。徵逋之際。略施笞刑。元非法外之擧是隱則。身爲邑吏。乘其官長之貶遞。乃敢極口侵辱。肆然鳴錚。究厥情狀。殊極痛駭。此而循例判下。本道沿邑。素稱難治處。許多守令。皆將不敢開喙生意於束濕一款。原公事勿施。擊錚人段。下送該道。令道臣嚴加科罪。以懲日後爲良如敎。
정조 9년
刑曹啓目。粘幼學李惟稜及子復初。閔百賢等原情云云。復初呈狀。必非誣罔。更令禮曹稟處。何如。判付啓。閔百賢之曲庇其女。卽人情之所固然。何足爲罪。放送爲旀。李惟稜段。設計驅逐之說。雖難取信。渠爲家長。始不能掩愆匿瑕。終使若子若婦。有此遭罹。卿曹回啓中。難免其責云者。深得議讞之體。惟稜乙良。參酌勘罪放送爲旀。閔女段。夜行不是桑林。離異適足干和。禮曹元供辭勿施。更勿如前煩訴之意。嚴飭李復初後。放送爲旀。李漢豐等。接置士族婦女。所爲殊極駭然。其罪狀。各令攸司勘處爲良如敎。
정조 9년
持平朴鎤啓曰。請大靜縣爲奴罪人金壽賢。依律處斷。請興陽縣爲奴罪人河翼龍。珍島郡移配爲奴罪人金重得。亟令王府。設鞫得情。快正王法。請大靜縣定配罪人聖中。設鞫嚴問。期於得情。快正王法。請薪智島荐棘罪人瑩中。設鞫嚴問。快施當律。請物故罪人國榮。亟施孥籍之典。請捕廳罪人煥九。亟令王府。嚴加鞫問。快正典刑。請亟寢李魯春島配之命。仍令王府。還囚南間。設鞫嚴問。期於得情。請尹得孚嚴鞫得情。請金斗默抄選之望。亟施刊改之典。答曰。不允。第九件事。亟停勿煩。
정조 9년
乙巳七月初五日辰時。上御重熙堂。禮房承旨入侍時。右承旨徐鼎修。原任直提學京畿監司徐有防。假注書李敬五。記注官金健修。記事官尹行任。以次進伏訖。上曰。檢校待敎二直提學入侍。賤臣承命出。與李崑秀朴祐源偕入進伏。上曰。乍旱之餘。東風可悶。今番得雨。誠甚多幸。諸道穡事。果何如云耶。有防曰。東風之餘。如或不雨。則實有無窮之慮矣。何幸日前與今朝所得。旣甚適中。可謂及時甘霈。秋農將有大登之望。言念民事。萬萬喜幸矣。上曰。以目今所見言之。兩西不如三南云。然乎。有防曰。所聞雖如此。秋成今姑遠。亦未可的知矣。上曰。今有霽意。得無不足之慮乎。僉曰。今則霑潤有餘。恐不必過多矣。上命退。諸臣以次退出。
정조 9년
乙巳七月初五日未時。上御誠正閣。左承旨入侍時。行左承旨李秉模。假注書李敬五。記注官承膺祚。記事官吳錫齡。以次進伏訖。上曰。所管書役。幾何爲之乎。秉模曰。姑未及畢書矣。上命讀諸公事。秉模讀奏訖。命退。承史以次退出。
정조 9년
乙巳七月初五日申時。上御重熙堂。坐直承旨入侍時。右承旨徐鼎修。原任直閣鄭東浚徐龍輔。假注書李敬五。記事官金鳳顯尹行任。以次進伏訖。上命留院公事入之。賤臣承命持入。上命讀諸公事。鼎修等讀奏訖。命書判付。又命肅川府使望筒催促入之。賤臣承命出。持望筒入。仍命退。承史以次退出。
정조 9년
行都承旨金尙集式暇。行左承旨李秉模坐。右承旨徐鼎修坐直。左副承旨李祖承病。右副承旨洪仁浩坐。同副承旨閔台爀坐直。注書金孝建仕一員未差。假注書李敬五仕直。事變假注書申驥顯仕。
정조 9년
傳于徐鼎修曰。右承旨入侍。
정조 9년
閔台爀啓曰。合辭方張之時。兩司無詣臺之員。事甚未安。除在外外。未肅拜呈告人員。竝卽牌招。何如。傳曰。允。
정조 9년
以肅川府使望筒。傳于徐鼎修曰。數遞之弊。不可不念。次次仍任。
정조 9년
以洪忠兵使望筒。傳于徐鼎修曰。道內守令中。更爲擬入。
정조 9년
兵曹口傳政事。以金永綬爲洪忠兵使。
정조 9년
備忘記。平安兵虞候權璹。尙州營將權邁。忠州營將宋應休。惠山僉使金命赫。高山里僉使李厚在。阿耳僉使金珠淵下直。各長弓一張。長箭一部。片箭一部。筒兒一箇賜給。
정조 9년
傳于徐鼎修曰。今番書下。只閱增條謄本。未及遍考原續典大文矣。觀此草記。各條載錄。但有所據。不必釐改。此草記。以休紙還下。此意監印廳知悉。
정조 9년
傳于徐鼎修曰。吏戶禮刑工五典增條抄書本。吏典中講書院下註似冗。知義禁陞品。則判事下批。雖有時帶判事。勿拘陞品。未知時判事作何區處。戶曹條下註。六曹各有分掌。若竝錄則或近冗瑣。差定條。北道陵寢。關東陵寢獻官。旣不錄則似不宜獨錄。近畿守令獻官。未知原編如何書之。戶典中倉庫條。諸邑倉各色米穀下註穀名。合簿磨勘。似不止常平賑恤兩色穀。諸道漕站運外。山郡作木沿邑賃船註。六道皆疊出。而邑數相左。未詳禮典中儒生封章註。京外通文首唱者。隨現重勘。不飭之大司成道臣。以制書有違律論儒生通文。當觀可否。恐不可一例禁斷。工典中營繕條。紫門監所掌之竝錄似冗。舟車條。各津官船下楊花津似漏。此皆一時驟看起疑者。更考原續典本文。其中不可不釐正處。直爲釐正後。草記事。監印郞廳。傳諭于摠裁大臣。
정조 9년
徐鼎修。以大典通編監印廳言啓曰。昨夜草記入啓後。戶曹判書趙㻐覓得前後受敎送來有曰。宣廟朝壬午受敎內年未滿人定役者。依擅便移定例論。擅便移定十五名以上則守令罷職。十名以上則守令降資。九名以下則杖八十。色吏則五名以上。全家入居。三名以上。杖一百徒三年。二名以下。杖一百。肅廟朝壬戌兵曹事目內兒弱充定者。守令論以制書有違之律。監色則徒配。過十名以上者。守令則徒年定配。監色則全家入居。越六年。因慶尙右兵使權儔査啓。兒弱充定。自十名至一名守令之現告者。至於二十九人之多。前任已遞者。移拜他邑者。亦至二十人。領議政南九萬回啓覆奏曰。守令之多數遞易。亦爲難處。當初事目。雖以制書有違定律。今姑以營門決杖施罰。唯慶州府尹安如石。兒弱充定。爲十三名。依事目徒配。英廟朝辛卯。楊州牧使尹冕東。以充定三十餘名罪。三年禁錮。仍命此後犯者。若至十名。禁錮十年。若至二十名。禁錮二十年。其數夥多。當限己身。以此嚴飭矣。伏見前後受敎。則宣廟朝受敎。爲兒弱充定之舊律。肅廟朝回啓施行者。爲兒弱一名決杖之律。而初非定式。則其後遵行與否。別無可考之文。英廟朝下敎。實黃口十名禁錮十年之律矣。前後年條。具有可據。通編增註。似或因此載錄。爲備睿覽。追後入啓之意。敢啓。傳曰。更具卿意見。指一稟處。可也。
정조 9년
徐鼎修。以大典通編監印廳言啓曰。伏見擧條批答。黃口兒弱事。令禁府兵曹。更考當初定式年條。收議時原任大臣。更自監印廳措辭草記事。命下矣。禁府兵曹。元無可據文蹟。惟於備局文書中。辛卯四月初七日藥房御史入侍時。此後若有犯者。以八九歲爲限。若至十名。禁錮二十年。而以此爲限。其數過多者。其當限己身。以此嚴飭之敎。而未知此敎前後。又有何時何敎。諸大臣處收議。亦皆來到。而領中樞府事金尙喆。病不收議。領敦寧府事鄭存謙。以爲。今以黃口兒弱充定之律。適輕適重之間。務歸停當。將垂通編。至有歷詢之命。甚盛擧也。蓋黃口兒弱。旣無所定之年限。先定其年限。然後方可以差等用律。黃口則似當以五歲以下爲限。至於定律則從輕。然後似爲可久可行之道。而以臣謏淺之見。不敢臆對。伏惟上裁。判中樞府事徐命善。以爲。立法定律。當從寬緩。要之可行。然後庶無犯者相隨之弊。臣意則兒弱以十四歲爲限。黃口以五歲爲限。而黃口十名以上。五年禁錮。二十名以上。十年禁錮。兒弱十名以上。三年禁錮。二十名以上。五年禁錮。如是定律。似或適當。至於決杖及制書有違等律。則未免太輕。守令恐有不畏法之慮。兒弱之亦欲以禁錮定律。蓋以此也。然臣素乏料量。莫重典章。不敢質言。伏惟上裁。判中樞府事李徽之。以爲。黃口兒弱之用律。輕重相反。未知因何致此。而似是聖敎。在於兩度。而較量分等。未及爲之矣。今當釐正之時。參酌定律。似好矣。左議政洪樂性。病不收議。判中樞府事李福源。以爲。法必行則雖輕。人畏之。徒法不行則雖重。與無法同。近來軍丁之以丁年得簽者。蓋亦絶罕。而未聞守令之因此禁錮或決杖。法爲空文。吏將何憚。臣意則禁錮。乃是贓律。施之於此。亦似太峻。黃口爲重。兒弱爲輕。而年歲多寡。雖有差等。口數多寡。不必分別。如有犯者。雖一名。必罪毋赦。則雖罷杖輕罰。犯者自當漸少。伏惟上裁。判中樞府事金熤。以爲。黃口簽丁。十名以上。爲十年禁錮。則十年之錮。其律甚重。豈有下於十名。則初無勘罪之理耶。十名以上。旣用重律。則十名以下。雖無某律。當施之受敎。而分等用律之意。自在於其中矣。若以十名以上之十年禁錮。推以下之。自九名而至五名。自五名而至一名。分作兩等。照之以十年禁錮之律。而就次減一等用律。則比諸兒弱。雖一名。亦施決杖之律。恐無斑駁輕重之歎矣。伏惟上裁云。判中樞府事徐命善外。多寡差等。皆無指的之論。臣之淺見。則已備陳於前日草記及筵奏矣。惟在自上。參量輕重。指一下敎。永垂成憲之意。惶恐敢啓。傳曰。知道。
정조 9년
徐鼎修。以大典通編監印廳言啓曰。伏見草記批答。有更具卿意見。指一稟處。可也之命矣。謹就列聖朝前後受敎而見之。自前此法之從重論。槪可知矣。黃口則依臣前日草記所陳。十名以上。五年禁錮。二十名以上。十年禁錮。兒弱則比黃口有間。十名以上。施以制書有違律。二十名以上。勘以徒配之典。仍以五歲以下爲黃口。十四歲以下爲兒弱。明示界限。俾知畏法而不犯。則或似爲得中。而以臣曚昧。何敢質言。惟在上裁。惶恐敢啓。傳曰。依卿議施行。可也。
정조 9년
閔台爀。以左邊捕盜廳言啓曰。去夜初更量。幼學金得元。犯夜被捉。而係是士子。移送秋曹之意。敢啓。傳曰。知道。
정조 9년
閔台爀。以刑曹言啓曰。因左邊捕盜廳啓辭。去夜初更量。犯夜被捉人幼學金得元。移送秋曹事。命下矣。金得元。依律文決笞三十度。放送之意。敢啓。傳曰。知道。
정조 9년
閔台爀。以義禁府言啓曰。刑曹啓目。判付內。李漢豐等。令攸司勘處事。命下矣。李漢豐趙學良等。今方待命。卽爲拿囚之意。敢啓。傳曰。知道。
정조 9년
禁府啓目。甲山前府使宋迪中更招云云。判付問目內辭緣。逐條發問。反覆嚴覈。則其所納供。雖不敢費辭發明。與前招有異是白乎乃。渠供中見欺二字。終有所泛稱底意。究厥情狀。極爲痛駭乙仍于。多般嚴問。終始抵賴。刑推得情。何如。判付啓。爲先以意見稟處爲良如敎。
정조 9년
刑曹啓目。平壤居閑良吳命調擊錚內辭緣回啓云云。其父載權。馬牌投江。眞有可冤。則卽爲勘處後狀聞之意。分付。何如。判付啓。依回啓。施行爲旀。投江之說。已知其虛謊。大抵所失馬牌。使之定限覓納。朝令不啻申嚴。則爲中軍者。急於免罪。行此法外駭擧。卽必然之事兺不喩。渠以新資。勢將降資。輕率之人。如是作俑。亦不可謂理外。在囚各人等。依初下敎。卽令決放爲良如敎。
정조 9년
乙巳七月初六日巳時。上御重熙堂。右承旨入侍時。右承旨徐鼎修。記事官金孝建。記事官金鳳顯尹行任。以次進伏訖。上曰。洪忠全羅兩道殺獄文案回啓。今明內修正以入之意。分付刑曹。賤臣出來傳命。上曰。律文中。有人救護其父之爲人所毆。反致殺人之罪者。其律。何如。問于律官。賤臣承命出問後。以續大典殺獄條有曰。其父被人毆打傷重。而其子。毆打其人致死者。減死定配之意。還奏。上曰。北道文案。尙不入來。故刑曹回啓。漸爲遷延。可悶矣。鼎修曰。俄始入來矣。命退。承史以次退出。
정조 9년
乙巳七月初六日酉時。上御重熙堂。坐直承旨入侍時。右承旨徐鼎修。假注書李敬五。記事官金鳳顯尹行任。以次進伏訖。上曰。東風之餘。望雨甚切。日前甘霈。猶未浹洽。今日之雨。誠甚多幸矣。鼎修曰。今夏雨澤。如意適中。人皆言無前豐徵云矣。命讀公事。鼎修讀奏訖。命退。承史以次退出。
정조 9년
行都承旨金尙集坐。行左承旨李秉模坐直。右承旨李祖承坐。左副承旨洪仁浩坐直。右副承旨丁範祖在外。同副承旨未差。注書金孝建仕一員未差。假注書李敬五仕直。事變假注書申驥顯仕。
정조 9년
洪仁浩啓曰。右承旨李祖承。今日不爲仕進。卽爲牌招。何如。傳曰。允。
정조 9년
吏曹口傳政事。以洪履健爲舒川郡守。
정조 9년
以大司諫宋鍈。正言李敏采。持平沈鏗朴鎤牌不進罷職傳旨。傳于李秉模曰。只推。
정조 9년
以守門將李彦垕拿問傳旨。傳于李秉模曰。分揀。
정조 9년
洪仁浩。以弘文館言啓曰。副校理李敬一成德雨。修撰韓光近。旣有只推之命。竝卽牌招察任。何如。傳曰。允。
정조 9년
洪仁浩。以兵曹言啓曰。闕內各處。更遣郞廳看審。則弘文館西邊水門鐵箭。爲昨夜暴雨所傷。一箇中折。罅隙雖小。事體甚重。故爲先令紫門監。堅實防塞。而所折鐵箭。敦化水門修改時。一體修改之意。分付。何如。傳曰。允。
정조 9년
洪仁浩。以兵曹言啓曰。卽接南所衛將李鉐牒報。則敦化門東邊水門鐵箭毁決云。發遣郞廳看審形止。則今夜暴雨。雜物壅滯。東邊鐵門右隻。全數破落。爲先令紫門監。以木柵牢塞。而其在愼重之道。不可暫時疎忽。東營入直御營軍十名。依例除出。限鐵箭改造間。嚴加守直。當該守門將。不能登時看審。天明之後。始告該所。轉報臣曹事極駭然。該守門將。令該府拿問定罪。臣等旣在直中。當此潦雨之時。亦不能別加檢察。致此稽緩。惶恐待罪之意。敢啓。傳曰。知道。卿則勿待罪。
정조 9년
洪仁浩。以成均館大司成意啓曰。今七月初七日儒生上旬輪次。當爲設行。而大提學吳載純。以身病。限內不得爲之之意。敢啓。傳曰。大提學。令政院待明朝牌招。可也。
정조 9년
洪仁浩。以御營廳言啓曰。本廳字內敦化門東邊水門鐵箭毁決處。以東營入直御營軍十名除出。鐵箭改造間把守事。自兵曹草記矣。東營入直軍十名除出。將官率領。限改造間。晝夜輪回。嚴加守直之意。敢啓。傳曰。知道。
정조 9년
洪仁浩。以義禁府言啓曰。邊德淳尹行晉等。杖一百收贖。告身盡行追奪。柳鎭爀。笞五十收贖。解見任別敍。朴光迪。杖八十收贖。奪告身三等。照律草記。批旨內。如有功議。各減一等事。命下矣。尹行晉曾祖誼。揚武原從功臣云。功減一等。杖九十收贖。奪告身四等。柳鎭爀六代祖珩。宣武原從功臣云。功減一等。笞四十收贖。附過還職。朴光迪七代祖忠後。宣武原從功臣云。功減一等。杖七十收贖。奪告身二等。邊德淳無功議云矣。敢啓。傳曰。知道。尹行晉。以公罪勘放。
정조 9년
洪仁浩。以義禁府言啓曰。尹行晉。杖九十收贖。奪告身四等。草記。批旨內。以公罪勘放事。命下矣。尹行晉。以公罪。杖九十收贖之意。敢啓。傳曰。知道。
정조 9년
洪仁浩。以刑曹言啓曰。臣益弼。待罪本曹以來。恩彦君房選入內人之說。極其狼藉。聞來萬萬驚惑。多般廉探。則李廷益爲名漢。以該宮親密之人。締結無賴男女四五人。或稱馬直奴。或稱水賜婢。憑藉宮家。出沒閭里。攘奪良家處女。故發遣刑吏。捉來査問。則箇箇吐實。一如傳聞。而姑以渠輩所供觀之。仍留該宮及經日放還者。殆近數十人之多。搜訪劫掠之際。咸喝操縱之患。無所不至。都下之騷譁。民間之怨咨。當復如何。廷益等張勢脅民之罪。自臣曹照法嚴勘計料。而大抵宮屬輩。豪悍成習。擅弄威勢。侵漁小民。貽辱宮房。不一其端。而至如此事。所關尤大。若不痛加禁戢。則日後恣橫之弊。有不勝言。該宮所任等常時不能檢飭之罪。爲先重繩。下屬中一種無良之徒。竝皆汰斥。俾不得作弊京外。而所奪良家女子。亦令一一出送。以慰愁擾之民情。何如。傳曰。誠如草記。民弊不可不念。此皆宮屬。憑藉作孥之致。分付內需司。使之各別禁斷。可也。
정조 9년
洪仁浩。以刑曹言啓曰。鞫廳捕廳罪囚發配。關係。何如。而吳道夏之過二十日後。始到慶源地。尙可說也。文德弘金興民等配所。比道夏。亦皆稍近。而同日發配。尙不到配。觀此道啓。以未至配所登聞者。紀綱所在。萬萬駭然。卽令該曹査問沿路諸道。遲滯地方官。指名草記論罪。該道道臣。若不登時査報。竝與道臣論罪事。分付。此外酌處鞫囚到配日字。亦令刑曹詳考徒流案。如有此等遲滯之弊。其委折。一體査問草記事。分付事。命下矣。取考曹上徒流案。則酌處罪人等到配狀。雖已上來。徒流案姑未入錄。而文德弘金興民外。梁德彦梁達洙。亦未及到配。故依傳敎。發關査問於沿路諸道。今纔齊到。而京畿監司金思穆移文內。罪人文德弘金興民梁德彦梁達洙等。四月初一日申時到楊州。初二日申時到抱川。初三日巳時過去永平。以此觀之。別無稽滯之事云。原春監司李時秀移文內。罪人文德弘等四名。四月初三日午時。來到鐵原豐田站。初四日巳時。交付於金化生昌驛。初五日巳時。交付於金城。初六日午時。交付於淮陽。初七日交付於安邊。量其日字。似無遲滯之弊云。咸鏡監司李𡊠移文內。四月初七日文德弘等四名。自淮陽押來于安邊。故次次交付。文德弘同月二十七日到配富寧。金興民二十九日到配茂山。德彦五月初一日到配鍾城。達洙初三日到配慶源。其間程途。計以例行。則稽留合爲七日。而永興北靑各半餘日。利城鏡城富寧各爲一日。端川爲二日。故指名後錄云矣。逆孼押付。不容少緩。而任其逗遛。若是遲滯。其在懲後之道。不可無飭。永興府使趙英鎭。北靑府使鄭益祚。竝推考警責。利城縣監孫碩周。鏡城判官閔慶世。富寧府使曺命楫。端川府使柳增萬。竝爲從重推考。而啓下査事。至爲嚴重。則北道。雖曰程途稍遠。霖雨間阻。發關旣在四月。而査報延至六月。殊甚稽緩。亦不可無警。該道臣李𡊠。一體推考。何如。傳曰。允。
정조 9년
禁府啓目。李漢豐趙學良等原情云云。李漢豐段。判付問目內辭緣。泛稱遲晩。所當請刑是白乎矣。曾經閫帥。勿爲請刑。旣有先朝受敎。議處爲白乎旀。趙學良段。判付問目內辭緣。泛稱遲晩。刑推得情。何如。判付啓。旣與招引與接置有異。竝只分揀放送爲良如敎。
정조 9년
乙巳七月初七日卯時。上御重熙堂。禮房承旨入侍時。右承旨徐鼎修。假注書李敬五。記事官金鳳顯尹行任。以次進伏訖。上命書傳敎曰。禮曹判書與戶曹參議。永禧殿奉審以來。命書傳敎曰。右承旨。聞有實恙。許遞。前望單子入之。又命書榻敎曰。新除授承旨。牌招察任。仍命退。承史以次退出。
정조 9년
乙巳七月初七日巳時。上御誠正閣。吏房承旨入侍時。行都承旨金尙集。記事官金孝建。記注官承膺祚。記事官金鳳顯。以次進伏訖。上曰。同副承旨。與奉審禮戶堂兵曹參判入侍。賤臣承命出傳。同副承旨閔台爀。禮曹判書金履素。兵曹參判李文源。戶曹參議安聖彬。以次進伏。上曰。左副承旨入侍。膺祚承命出傳。左副承旨洪仁浩進伏。上曰。禮判進前。上曰。左副馳詣宗廟永寧殿景慕宮。雨漏與否。奉審以來。仁浩承命先出。上曰。奉審無頉乎。履素曰。前日滲漏處有漏痕。楹外仰土。似比前加傷矣。上曰。待晴修改。不已晩乎。履素曰。雖有執頉。而不爲大段。待快晴修改。似好矣。上曰。修改日字。何間推擇乎。履素曰。今月二十四日及二十八日。爲好云矣。上命文源進前。下敎曰。卿前爲承宣。屢度奉審。今亦馳往元陵永祐園。雨後莎草有頉與否。詳細奉審。補土處亦爲間審。而勿爲急速。明日復命。可也。文源承命先退。上命書傳敎曰。舒川郡守未差之代。令該曹口傳差出。台爀曰。新除授洪忠兵使金永綬。時在舒川郡任所。而有除朝辭赴任之命矣。密符則以洪忠前兵使李閏禧所佩密符傳授。諭書則安寶。使院吏齎傳。何如。上曰。依爲之。出擧條台爀曰。守摠兩營所屬各邑守令所佩兵符左隻。頃有自政院改造之命矣。若只造左隻。則不但新舊不同。字劃模寫之際。若有一毫之差。則關係不輕而重。左右隻一竝新造。頒給新件後。舊件則依例燒火。恐合事宜。故敢此仰達矣。上曰。事勢似然。一竝改造。可也。出擧條命退。諸臣以次退出。
정조 9년
乙巳七月初七日申時。上御誠正閣。左承旨入侍時。行左承旨李秉模。假注書李敬五。記注官承膺祚。記事官金鳳顯。以次進伏訖。上曰。左副承旨與監印堂上入侍。左副承旨洪仁浩。漢城判尹鄭昌聖承命進伏。上曰。刻役今爲幾何。昌聖曰。方始刊宮園儀矣。上曰。何當告訖乎。昌聖曰。旬間當訖役矣。上曰。通編則姑未始役乎。昌聖曰。分排匠手。同時竝刻矣。上曰。此役則似當曠日矣。昌聖曰。要不出來月望間。而刻手不足。故關西刻手。方發關上送矣。上命監印堂上先退。命讀錄啓判付。秉模等讀奏訖。命書傳敎曰。朝筵。以該房改符事。雖有所奏。出擧條一款。初無警咳。而擧條之徑先入啓。已極不審。況批答。自下措語。書給堂后者。生疎甚矣。後弊所關。不可無飭。當該承旨遞差。今聞政院査奏之言。雖曰。注書初則爭執云。而畢竟書入。亦不可無警。當該注書推考。又命書傳敎曰。矇不覺察之致。與干係不法有異。癃老之人。亦宜有參恕之道。削黜罪人李昌運。特爲放送。仍命退。承史以次退出。
정조 9년
行都承旨金尙集坐。行左承旨李秉模坐。右承旨李祖承坐直。左副承旨洪仁浩坐直。右副承旨丁範祖在外。同副承旨未差。注書金孝建仕一員未差。假注書李敬五仕直。事變假注書申驥顯仕。
정조 9년
傳于金尙集曰。奉審宰臣入侍。
정조 9년
以來十一日。輪對。取稟。傳于李祖承曰。爲之。
정조 9년
傳于金尙集曰。未下直閫帥守令。當日辭朝。
정조 9년
李祖承啓曰。合辭方張之時。兩司無詣臺之員。事甚未安。除在外外。未肅拜呈告人員。竝卽牌招。何如。傳曰。允。
정조 9년
李祖承。以弘文館言啓曰。副校理成德雨。修撰韓光近。旣有只推之命。校理孟至大。自鄕上來云。竝卽牌招察任。何如。傳曰。允。
정조 9년
以副校理成德雨。修撰韓光近牌不進罷職傳旨。傳于金尙集曰。只推。
정조 9년
傳于李祖承曰。科次入侍。
정조 9년
金尙集啓曰。大提學吳載純牌不進推考傳旨。今方捧入。而七夕製命下之後。如是違牌。事甚未安。更爲牌招。何如。傳曰。允。
정조 9년
金尙集啓曰。大提學吳載純再牌不進推考傳旨。今方捧入。而七夕製命下之後。連事違召。不卽膺命。事甚未安。所當更請牌招。而係是一日三牌。何以爲之。敢稟。傳曰。更爲牌招。
정조 9년
金尙集啓曰。大提學吳載純三牌不進推考傳旨。今方捧入。而七夕製命下之後。連事違召。無意承膺。事體所在。誠極未安。所當更請牌招。而係是一日四牌。何以爲之。敢稟。傳曰。弘文提學牌招。
정조 9년
金尙集啓曰。弘文提學徐有隣牌不進推考傳旨。今方捧入。而七夕製命下之後。如是違牌。事甚未安。更卽牌招。何如。傳曰。允。
정조 9년
金尙集啓曰。弘文提學徐有隣再牌不進推考傳旨。今方捧入。而七夕製命下之後。連事違召。不卽承膺。事甚未安。所當更請牌招。而係是一日三牌。何以爲之。敢稟。傳曰。更爲牌招。
정조 9년
金尙集啓曰。弘文提學徐有隣三牌不進推考傳旨。今方捧入。而七夕製命下之後。連事違召。終不承膺。事體所在。極爲未安。所當更請牌招。而係是一日四牌。何以爲之。敢稟。傳曰。大提學因臺疏以本職引義。不是異事。弘文提學。又如是違牌。所執太過。推考。更卽牌招。斯速承膺。日已向午。牌去來。各別申飭。
정조 9년
金尙集啓曰。弘文提學徐有隣。旣已承牌。藝文提學趙㻐。一體牌招。以爲同參考試之地。何如。傳曰。允。
정조 9년
金尙集啓曰。藝文提學趙㻐牌不進推考傳旨。今方捧入。而同參考試。旣有定式。如是違牌。事甚未安。更爲牌招。何如。傳曰。允。
정조 9년
金尙集啓曰。藝文提學趙㻐再牌不進推考傳旨。今方捧入。而同參考試。旣有定式。連事違召。不爲承膺。事甚未安。所當更請牌招。而係是一日三牌。何以爲之。敢稟。傳曰。更爲牌招。
정조 9년
傳于金尙集曰。左承旨持此書題。與弘文提學。偕往泮宮。試取以來。
정조 9년
洪忠監司李得臣疏曰。伏以。臣猥以無似。濫叨重寄。尋常簿書。尙患未了。早晩僨誤。固已自料。迺者問備之命下。而臣之溺職之罪著矣。臣誠滿心慚悚。莫省攸措。本事已經處分。今不必條陳。而噫彼一二鄕儒。擅發軍丁。徵及隣道。是何等擾民。是何等蔑法。而身爲道臣。懵不覺察。始不能先事禁斷。以杜滋弊。又不能趁速明覈。如法嚴繩。昏懦稽緩。罪不容誅。所被薄勘。不足少贖。至於院儒通文。太學所懷之變幻事實。極口詆辱。臣不欲呶呶爭辨。而其爲疲惱。亦極矣。玆敢略具短章。仰暴衷懇。伏乞聖明。俯賜鑑諒。亟遞臣所帶之任。仍治臣不職之罪。以肅朝綱。以安私分。不勝幸甚。臣無任云云。答曰。省疏具悉。卿其勿辭察職。
정조 9년
司諫元啓英疏曰。伏以。臣頃於柏府除命之時。癃殘衰質。承膺無路。敢從縣道。陳章乞免。而誠忱不格。恩批未蒙。末乃以在外。循例許遞。臣於是益增兢惶。無地措躬。而惟幸職任之得免矣。不意今者。薇垣恩除。荐降於俟譴之際。馹召寵旨。繼臨於病伏之中。臣誠惶懼。罔知所以自爲也。臣欲一向言病。偃伏鄕廬。則分義所在。極爲惶隕。强疾作氣。治袵束裝。將擬寸寸前進。以謝恩命矣。忽自夜間。暑感大發。達曙咳嗽。頭疼而不能運身。喉痛而便成失音。貼席不動。莫省人事。以此病狀。時日之間。實無登程之望。此非臣飾佯之辭。實是縣吏之所目睹也。當此合辭方張之日。不可久曠臺閣之任。而顧臣賤疾。若是之甚。則不宜一日虛帶。竊不勝公私憂憫。不避煩瀆之誅。敢此疾聲呼籲於黈纊之下。伏惟天地父母。俯垂諒察。亟許遞臣職名。以安垂盡之分。仍刊臣名於仕籍。俾保餘日之殘命。千萬喁祝。臣是草野間矇然昏耗。不識世務之人也。一縷未絶之前。但知討逆之爲急務。而可誅者不誅。可孥者不孥。以至於亂逆之層出。而合辭之諍啓不止。則實有損於淸朝廷嚴王章之道。伏乞亟從臺閣之請。以洩輿憤之菀焉。且臣於畎畝之中。雖無他見聞。而但伏覩前後恤民之綸音。則舊逋之蕩減。不啻十萬餘包。而未聞實惠之及於民間者。何哉。此必是守令數遞。虛簿相傳。而朝家之蠲除。都歸於吏逋。百姓之逋欠。依舊而懲捧。吏民俱是邦內之同胞。則惠澤獨被於吏胥。實非同仁之意也。伏願聖上。另加申飭。俾彼元元。咸囿於春風壽域之中。實微臣區區之望也。臣無任云云。省疏具悉。首陳事。當留意。尾陳事。令廟堂稟處。爾其勿辭察職。
정조 9년
執義元啓英疏曰。伏以。臣庸然一賤品也。雖在少壯之時。不足爲耳目之任。況今犬馬之齒。奄迫八耊。蒲柳之質。已衰萬分。眼暗耳聾。聲微語澁者。于玆屢年。自甘爲聖代之棄物。無意榮途之進逐矣。不意柏府除旨。忽下於蟄伏郊坰之中。臣誠驚惶。罔知攸措。夫淸朝言議之職。有異他官。出入禁闥。是非物論。則是何等緊重。而不擇風采骨鯁之人。及此委薾垂死之臣也。臣縮伏鄕廬。不入修門者。今幾多年。則豈不欲竭蹶趨承。一覲耿光。少伸微分。而自念臣衰老以後。杜門伏枕。息交絶遊。目不覩朝廷之象。耳不聞臺閣之論。精神昏眩。筋力澌脫。雖於戶庭之間。不能任意行步。則將何以趨進於殿陛之下。可否於言議之際乎。臣立朝四十年。無一涓埃之報。徒忝侍從之列。而臣之憔悴容貌。拙訥言語。一無可取之狀。殿下亦已俯燭於臣昔日待罪春坊之時矣。其間歲月滋久。年齒又多。則庸陋之態。衰殘之形。殿下必不待臣言而已察於明鑑之下。何不惜嚬笑之愛。而特降此喉舌之任耶。臣近又爲潦炎所傷。暑泄滋甚。飮啖減少。時日之間。萬無蠢動之勢。牀簀之中。冞增逋慢之罪。玆從縣道。敢控短章。伏乞聖慈。特垂矜憐。亟許遞免。俾臣得以畢命於溝壑之間。則實天地生成之澤也。臣於乞免之章。義難及他。而竊有憂慨於目下者。敢此附陳。惟殿下察納焉。噫。亂逆何代無之。而未有甚於此時也。夫何聖明之世。凶逆之徒。若是其層疊也。我殿下好生之德。安叛之道。至矣盡矣。而惟彼獍腸未化。梟音不絶者。何哉。蓋我聖上。克寬克仁。不忍其醜類之盡劉。王章因是而不嚴。大義由玆而莫伸。使其負罪者。假息於覆載之間。而無所畏懼。有釁者。偃伏於輦轂之下。而無所忌憚。徒懷怨國之心。反生肆毒之計。以至於福榮之輩。接迹而起。則爲今日臣子。孰不欲食其肉。寢其皮乎。近者合辭之請。莫非一國共公之論。而殿下尙靳兪允。一啓再啓。便成文具。朝諍暮諍。徒煩四聰。上下相持。是非靡定。則將何以伸王法於一世。明大義於萬世乎。罪疑惟輕。雖是聖人愼刑之意。而微眚細辜。固可以從輕斷之。至於關係惡逆。則罪莫大矣。情迹綻露。別無可疑。則不可以惟輕也。今彼逆福。本以巨惡之至親。又作無前之凶謀。賊情已著。逆節無疑。則雖施極律。猶爲輕典。而末乃置於知情之律。輿情尙鬱。臺啓日陳。而終不降收孥之命。則實非嚴懲之義也。亦非交孚之道也。伏願殿下。亟從兩司之請。夬施孥籍之典。無使其亂種逆孼。復恣其凶慝於世間。則非特輿憤之斯泄。實爲國家之大幸也。且臣又以憂愛之忱。不避僭越之誅。而爲殿下陳之。夫國家封園之制。只在於誕聖之嬪。而不及於諸嬪者。以其尊親而重體也。今彼國榮之妹。不過宮掖間一貴人也。選入未幾。遽然夭逝。旣無誕育之功。又是奸凶之屬。則不可以尊重之號。加之於其墓。且其所葬之處。非但都城至近之地。乃是靑龍震維之方。則如彼至輕之葬。不可破毁於至重之方。伏願聖上。特恢日月之明。深軫風雷之義。削其嬪爵。奪其園號。以重事體。以嚴名位。卽命該部遷其墓於他崗。以示悔悟之聖意。則行者之東過者。孰不仰殿下如日之更哉。臣於昏耗之中。略暴所蘊於宸旈之下。伏乞殿下。不以人微而廢言。則實爲光聖德之端也。臣無任云云。省疏具悉。所陳。當留意矣。
정조 9년
乙巳七月初八日辰時。上御誠正閣。奉審宰臣入侍時。兵曹參判李文源。左副承旨洪仁浩。記事官金孝建。記事官金鳳顯承膺祚。以次進伏訖。上曰。下直閫帥入侍。出榻敎洪忠水使李延弼進伏。上下詢職姓名後。命之先出。命文源進前。上曰。奉審處。皆無頉否。文源曰。元陵永祐園。次第奉審。而皆無頉矣。上曰。莎草。何如。文源曰。莎草茂盛矣。上曰。補土處。何如。文源曰。別無加傷之所矣。上曰。局內諸處。亦爲奉審乎。文源曰。臣未承下敎。故不敢擅自奉審。而問于陵官。則以爲。姑無執頉處云。而因以着實守護之意。申飭陵官而來矣。命書政院啓辭批答訖。命退。諸臣以次退出。
정조 9년
乙巳七月初八日未時。上御重照堂。右承旨入侍時。右承旨李祖承。假注書李敬五。記事官金鳳顯尹行任。檢校待敎李崑秀。以次進伏訖。上命讀錄啓判付。祖承等讀奏。上曰。藝文提學違牌委折。斯速問入。賤臣承命出問。還奏曰。與大提學。有友婿之嫌。不得承牌云矣。上曰。更爲出牌。嚴飭入來。牌去來連爲催促。可也。仍命退。諸臣以次退出。
정조 9년
乙巳七月初八日申時。上御誠正閣。科次入侍時。行左承旨李秉模。假注書李敬五。記注官承膺祚。記事官金鳳顯。藝文提學趙㻐。弘文提學徐有隣。對讀官檢校待敎李崑秀尹行任。校理李錫夏。副修撰成種仁。以次進伏訖。上命左副承旨入侍。洪仁浩承命進伏。上命諸試官分考。以次拆榜訖。命書傳敎曰。七夕製居首生員李光烈。直赴會試。之次進士盧給二分。之次生員金處巖。紙筆墨考例施賞。命諸試官先退。命書司諫元啓英。洪忠監司李得臣疏批。仍命退。承史以次退出。
정조 9년
行都承旨金尙集坐。行左承旨李秉模坐。行右承旨尹承烈坐直。左副承旨李祖承坐。右副承旨洪仁浩坐直。同副承旨李謙煥牌不進。注書金孝建式暇一員未差。假注書李敬五仕直。事變假注書申驥顯仕。
정조 9년
承旨前望單子入之。尹承烈李謙煥落點。
정조 9년
以同副承旨李謙煥牌不進罷職傳旨。傳于洪仁浩曰。只推。
정조 9년
以校理孟至大。副校理成德雨。修撰韓光近牌不進罷職傳旨。傳于金尙集曰。只推。
정조 9년
金尙集。以景慕宮提調意啓曰。太常今月令生梨。方爲薦新於本宮。而苑梨。以節早之故。爛熟尙遠。姑待八月朔享。兼薦之意。敢啓。傳曰。知道。
정조 9년
洪仁浩。以司僕寺提調意啓曰。濟州前牧使嚴思晩遞任進上馬三匹。今纔上來。禾毛色別單書入。依例內廐立養之意。敢啓。傳曰。知道。
정조 9년
洪仁浩。以兵曹言啓曰。卽接北所衛將牒報。則延生門北邊行閣一間外壁頹落云。令紫門監待闕門開。以杻把子堅實圍排。弘化門入直訓局砲手八名。自今夜爲先除出。嚴加守直之意。分付。何如。傳曰。允。此是戶判日前看審執頉處。而字內亦係慈宮差備待開門堅實圍排。依初下敎。待處暑後卽爲擇日修改事。令戶判知悉。闕門已閉。把守軍兵領將。例以本局將校擧行。則亦果何以爲之乎。相考前例爲之。可也。
정조 9년
乙巳七月初九日辰時。上御重熙堂。右承旨入侍時。右承旨李祖承。假注書李敬五。記事官金鳳顯尹行任。以次進伏訖。上曰。近日霧氣。甚好於穡事矣。祖承曰。此時政當發穗之時。大有所益矣。上命書傳敎曰。在外承旨許遞與未差之代。前望單子入之。待下批牌招察任。賤臣承命出。持前望入。上曰。承旨尹承烈李謙煥出牌事。分付。仍命書榻敎曰。惠慶宮進服香薷君子湯前方中。加人蔘五分。一貼更爲煎入。命退。承史以次退出。
정조 9년
行都承旨金尙集坐。行左承旨李秉模坐。行右承旨尹承烈坐。左副承旨李祖承坐直。右副承旨未差。同副承旨李謙煥坐直。注書金孝建仕一員未差。假注書李敬五仕直。事變假注書申驥顯仕。
정조 9년
李祖承啓曰。卽伏見慶尙左水使柳孝源今春夏等褒貶啓本。則邊將無一人居下。殊無嚴明殿最之意。推考警責。何如。傳曰。允。
정조 9년
以賓廳頉稟。傳于李祖承曰。次對久未爲之。廟務之曠滯可悶。有司堂上未回啓公事。就議大臣後。與稟事諸堂。午後來待。
정조 9년
傳于金尙集曰。右副承旨許遞。前望單子入之。
정조 9년
李謙煥啓曰。備局有司堂上徐有隣鄭民始趙時俊。稟事堂上具善復金魯鎭趙㻐徐有大。依下敎來待矣。傳曰。入侍。
정조 9년
金尙集啓曰。吏曹判書鄭尙淳。參判李敬養。參議黃昇源牌不進推考傳旨及罷職傳旨。今方捧入。而開政命下之後。如是違牌。不卽擧行。事甚未安。判書參判。更卽牌招。何如。傳曰。允。判書病未差可云。當在受由中。參判牌去來催促。
정조 9년
有政。吏批。判書鄭尙淳受由。參判李敬養進。參議黃昇源牌不進。同副承旨李謙煥進。啓曰。判書鄭尙淳受由。參議黃昇源牌不進。小臣獨政未安。何以爲之。敢稟。傳曰。仍爲之。
정조 9년
以尹尙東爲大司諫。沈埉白師謹爲持平。趙雲紀爲正言。安策爲修撰。洪夏俊爲直講。宣川府使李漢五。肅川府使權。已上仍任事。承傳。養賢奉事單朴暉。
정조 9년
李謙煥。以兵批言啓曰。豆毛浦萬戶金兌興。三年內二等居中。其不職可知。依例罷黜。何如。傳曰。允。
정조 9년
兵批。判書趙時俊進。參判李文源病。參議柳誼入直進。參知李夔病。左副承旨李祖承進。以李運祥爲釜山僉使。全東秀爲豆毛浦萬戶。僉知單孫相龍。副護軍李潤禧。
정조 9년
以吏曹參議黃昇源牌不進罷職傳旨。傳于李祖承曰。只推。
정조 9년
尹承烈。以成均館同知館事意啓曰。今日夕食堂居齋儒生等。有捲堂之擧。而行大司成臣申大升。受由在外。知館事臣吳載純。以本職引嫌云。臣馳詣泮宮。招致諸生。問其捲堂之由。則諸生等。書進所懷以爲。伏以。臣等頃以皇廟事。相率捲堂。書納所懷矣。特下査問草記之命。而草記批旨中。昭晢院儒被誣之狀。特施以泮中薄警。臣等聚首莊誦。且惶且感。第伏念皇廟事體。何等尊嚴。何等重大。而以如干僧徒借役之事。尙牧搆報嶺營。嶺營移關錦營。錦伯嚴關督飭。發差拘囚其董役有司者。專出於侮慢皇廟。沮戱重創之事功。則臣等竊恐尊王大義。因得臣輩壞了。臣等慨惋弸中。方欲治疏。陳暴愚衷。而卽伏見洪忠監司李得臣疏本。則滿紙噴薄。專事叫怒。放恣無嚴。罔有紀極。臣等相顧駭愕。不覺心寒而眥裂也。向日處分中。不可直以擅發論爲敎。此祗爲所重之有在。快雪院儒之受誣。而渠以擅發二字。一向勘斷。此非他故。其旨意深險。搆人益急。必欲置院儒於罔測之科。而不知自䧟於務勝聖敎之歸。其分義道理。果何如哉。渠疏中。以不能先事禁斷。以杜滋弊爲言者。抑何意也。以皇廟創修之役。謂之滋弊。而必欲先事禁斷。然後快於心耶。渠疏中以不能趁速明覈如法嚴繩爲言者。又何意也。一査再査。猶以爲不足。而深恨其覈之不明耶。所謂如法者。未知何法爲可。而所謂嚴繩者。桎梏之不足而桁楊之。桁楊之不足而戕殺之耶。皇廟董役之有司。有何讎怨於渠輩。而猶以不如法爲恨耶。渠所謂變幻事實云者。未知指的其何句語。而若以僧丁之衆寡。雇錢之多少。有所云云。則院儒之招。道伯之辭。各爲自明而有此異同也。未知臣等變幻其事實耶。渠反變幻其事實耶。至若極口詆辱之說。必指春秋之罪人等句語。而不顧皇廟之體重。必欲甘心於院儒。蔑視春秋之義理。敢沮修改之事役。則於皇廟春秋。非罪人而何。渠旣以變幻事實。搆捏臣等又以極口詆辱。脅勒臣等臣等之慘見蔑視。到此極矣。臣等以此情勢。何敢抗顔入堂乎云云。臣以聖廟捲堂。事體極爲未安。卽爲還入之意。縷縷開諭。而諸生等終不回聽。無意還入。何以爲之。敢啓。以成均館捲堂草記。答曰。知道。士氣雖不可摧抑。朝廷當務靜鎭。卿以此意。曉諭諸生。卽爲勸入。仍設食堂後。草記。可也。
정조 9년
尹承烈。以成均館同知館事意啓曰。臣等伏奉本館草記批旨。招致諸生。傳宣聖旨。仍爲勸入。則諸生等。書進所懷以爲。伏以。臣等慘被李得臣輕蔑之辱。其在引義自靖之道。決不可抗顏入堂。故相率捲堂。書納所懷矣。及伏承批旨下者。士氣雖不可摧抑。朝廷當務靜鎭爲敎。臣等聚首莊誦。且惶且悚。不知措躬之所也。當初得臣之罪。事關侮慢皇廟。故臣等竊欲明春秋義理。旣已捲堂。又將治疏。則臣等非以自己憤惋。必欲與得臣角勝也。明矣。又況向者聖批中。昭晢備摯。誨責嚴截。在渠之道。固當引咎自訟之不暇。而今此疏語中。少無雍容之意。專肆務勝之氣。其一句一語。不自覺其專歸於侮慢皇廟之科。臣等之終始齊憤。專在於此。而臣等之見此蔑辱。猶屬餘事。凡朝著上靜鎭之道。多在於彼此相鬨。而臣等之於得臣。實非無端起鬧。務欲爭勝。彼得臣。若無搆捏院儒。侮慢皇廟之擧。則初何必捲堂也。又無肆意爲說。蔑辱臣等之擧。則今何必捲堂也。前後所失。專在於得臣。而臣等不過明義理之當然而已。臣等死罪。竊以爲殿下。終靳明示好惡。嚴加處分。則臣等有若與得臣相鬨者然。在臣等處義。方在待勘之中矣。臣等雖承勸入之聖敎。焉敢遽然入堂。以招冒廉之譏乎云云。臣等以聖敎若是勤摯。終不可一向引義。斯速還入之意。反覆開諭。多般勸入。諸生等終不回聽。何以爲之。敢啓。傳曰。更爲勸入。
정조 9년
尹承烈。以成均館同知館事意啓曰。臣伏奉本館草記批旨。招致諸生傳宣聖旨。更爲勸入。則諸生等書進。所懷以爲。臣等卽伏見批旨。以更爲勸入爲敎。臣等義當相率入堂。以副我聖上眷待之盛意。而第伏念。臣等以區區所懷。屢瀆天聽。而義理尙未獲伸。情勢轉益惶蹙。不敢遽然入堂。臣等猥越之罪。無地自容。縮伏俟譴。不知所達云云。臣以聖廟捲堂。事體不輕。聖敎之下。連爲違越。極爲未安之意。多般勸諭。諸生等終不回聽。何以爲之。敢啓。傳曰。士氣自士氣。士習自士習。再命勸入。又不承從可乎。更爲曉諭。期於勸入。可也。
정조 9년
尹承烈。以成均館同知館事意啓曰。臣伏奉本館草記批旨。招致諸生。一一曉諭。更爲勸入。則諸生等以爲。聖敎至此。不勝惶悚。謹當還入云。故仍設食堂。臣則退去之意。敢啓。傳曰。知道。
정조 9년
尹承烈。以兵曹言啓曰。傳曰。此是戶判日前看審執頉處。而字內。亦係慈宮差備。待開門堅實圍排依初下敎。待處暑後卽爲擇日修改事。令戶判知悉。闕門已閉。把守軍兵領將。例以本局將校擧行。則亦果何以爲之乎。相考前例爲之。可也事。命下矣。在前如此之時。入直軍兵中除出把守。而例以該營別武士。使之代領矣。今番延生門北邊行閣頹壁處。則以弘化門入直砲手八名。分出守直。而闕門已閉。領率將校。無以變通。只有入直哨官一員。相去不甚稍遠。使之往來兩處。另加檢飭之意。分付。何如。傳曰。允。
정조 9년
乙巳七月初十日午時。上御重熙堂。推考房承旨入侍時。左副承旨李祖承。記事官金孝建。記事官金鳳顯尹行任。以次進伏訖。上曰。來待備堂。使之詣閤。可也。賤臣承命出傳。上曰。今日坐直誰也。祖承曰。臣與右副承旨矣。上曰。備堂入侍。都承旨同爲入侍事。出傳。可也。仍命退。承史以次退出。
정조 9년
乙巳七月初十日申時。上御重熙堂。坐直承旨與問議有司堂上入侍時。有司堂上徐有隣。左副承旨李祖承。假注書李敬五。記事官金鳳顯尹行任。以次進伏訖。上曰。大臣之意。何如。有隣曰。臣以鑄錢處所事。謹依聖敎。與戶曹判書。偕往問議于左議政。則以爲。目下病狀。轉益沈篤。精神昏眩。如在煙霧。俯詢之下。實無自力仰對之望。誠不勝惶恐云矣。上曰。此胡大事。如是遲滯。亦關國綱。問議于原任大臣。自本司指一草記。可也。出擧條仍命退。諸臣以次退出。
정조 9년
行都承旨金尙集坐。行左承旨李秉模坐。行右承旨尹承烈坐直。左副承旨趙興鎭未肅拜。右副承旨柳焵未肅拜。同副承旨李謙煥坐直。注書金孝建仕一員未差。假注書李德鉉仕直。事變假注書申驥顯仕。
정조 9년
傳于柳焵曰。同副承旨與輪對官入侍。
정조 9년
傳于金尙集曰。左承旨入侍。
정조 9년
趙興鎭啓曰。合辭方張之時。兩司無詣臺之員。事甚未安。除在外外。未肅拜呈告人員。竝卽牌招。何如。傳曰。允。
정조 9년
李謙煥啓曰。禁衛營將官來言。今日本營軍兵。日次私習云矣。敢啓。傳曰。知道。
정조 9년
李謙煥啓曰。御營廳將官來言。今日本廳軍兵。日次私習云矣。敢啓。傳曰。知道。
정조 9년
傳于尹承烈曰。承旨入侍。
정조 9년
假注書李敬五改差。代以李德鉉爲假注書。
정조 9년
承旨前望單子入之。趙興鎭柳焵落點。
정조 9년
判義禁前望單子入之。金魯鎭落點。
정조 9년
刑曹判書前望單子入之。徐浩修落點。
정조 9년
以大司諫尹尙東。正言趙雲紀牌不進罷職傳旨。傳于李謙煥曰。只推。
정조 9년
以校理孟至大。副校理成德雨。修撰韓光近牌不進罷職傳旨。傳于尹承烈曰。只推。
정조 9년
傳于尹承烈曰。摠裁大臣入侍事。遣史官傳諭。
정조 9년
李謙煥啓曰。摠裁大臣奉朝賀金致仁。依下敎來待矣。傳曰。入侍。
정조 9년
傳于李謙煥曰。左承旨同副承旨入侍。
정조 9년
尹承烈。以弘文館言啓曰。校理孟至大。副校理成德雨。修撰韓光近。旣有只推之命。竝卽牌招察任。何如。傳曰。允。
정조 9년
李謙煥。以備邊司言啓曰。日食已過。令槐院回咨依例撰出。正書安寶後。定禁軍騎撥。下送于灣府。使之傳給鳳城將處。以爲傳致北京之地。何如。傳曰。允。
정조 9년
李謙煥。以兵曹言啓曰。宮城門下鑰後。建陽門之不得出入者。自是法意。而再昨夜本曹郞廳柳文養。謂審延生門行閣土壁頹毁處。任自去來於建陽門已閉之後。以致閤門咫尺之地。暮夜喧聒之境。事之駭然。莫此爲甚。臣忝叨長官之列。旣不能檢飭郞僚。又不能卽聞論責。矇然之失。誠不勝惶恐。而本曹郞廳柳文養。令該府拿問處之。何如。傳曰。如欲如法照律。不知止於何境。究其本情。都出於生疎所致。姑先推考。拿處分揀。後勿如是之意。嚴飭。可也。
정조 9년
李謙煥。以兵曹言啓曰。今七月十一日武臣賓廳武經講書日次。而中日相値。不得爲之之意。敢啓。傳曰。日熱如此。中日。後日次爲之。講書。今日爲之。
정조 9년
李謙煥。以漢城府言啓曰。涉疑疾方痛。向差與已差。還入及死亡。兩署出幕之類。列錄報來。故別單書入之意。敢啓。傳曰。知道。
정조 9년
備邊司啓目。日月救食。五軍門。竝令一體擧行。闕內各司與殘司及救蝕各司。區別書入。而至若宗廟社稷署則事面。與各司有異。耆老所。則以權設之處。有難責以衙門應行之事。竝勿施行。何如。判付啓。日月救蝕。亦屬敬天之一端。而各司擧行。率多襲謬。殊乖五禮儀原續編注錄本意乙仍于。有此論理稟處之命矣。觀此回啓。諸條論列。不無窒礙之事。且本意屬於軍禮。軍門救食當否。雖有詢問。而將臣及將官以下服色。甚難處。至於各司。區別豐薄。如是分等。而間有元無衙廨之處。闕內則非親臨。依前勿爲救食。亦似便當。以此意。卿等知悉。待明朝。有司堂上一員。進去問議摠裁大臣。仍自監印廳。更爲指一草記爲良如敎。
정조 9년
執義洪宗藎啓曰。請大靜縣爲奴罪人金壽賢。依律處斷。請興陽縣爲奴罪人河翼龍。珍島郡移配爲奴罪人金重得。亟令王府。設鞫得情。快正王法。請薪智島荐棘罪人瑩中。設鞫嚴問。快施當律。請大靜縣定配罪人聖中。亟令王府。設鞫嚴問。期於得情。夬正王法。請物故罪人國榮。亟施孥籍之典。請捕廳罪人煥九。亟令王府。嚴加鞫問。夬正典刑。請亟寢李魯春。島配之命。仍令王府。還囚南間。設鞫嚴問。期於得情。請尹得孚。嚴鞫得情。請李光殷。設鞫嚴問。期於得情。依律處斷。請渭原郡定配罪人烱魯。亟寢發配之命。仍令王府。設鞫得情。夬正王法。措辭見上新除授持平沈埉。時在京畿金浦地。請斯速乘馹上來事。下諭。答府曰。不允。第九件事。亟停勿煩。下諭事。依啓。
정조 9년
乙巳七月十一日辰時。上御誠正閣。左承旨同副承旨與輪對官入侍時。行左承旨李秉模。同副承旨李謙煥。假注書李敬五。記事官金鳳顯尹行任。中學訓導李宗烈。司圃直長徐命存。中樞經歷尹守默。忠勳都事李壽仁。禁府都事洪龍健。儀賓都事金思羲。戶曹正郞洪元燮。禮曹正郞車亨衢。以次進伏訖。上曰。藥房提調。右承旨入侍。賤臣承命出傳。藥房提調趙時俊。右承旨尹承烈承命進伏。時俊進前曰。日熱如此。聖體。若何。上曰。一樣矣。醫官吳道炯。如已來待。召入。可也。時俊曰。未及待令。故俄已催促矣。上曰。王大妃殿暑氣痰候諸症。詳議于吳道炯後。進服湯劑。入侍稟定。好矣。時俊承命退出。上命輪對官進前奏職姓名。宗烈等以次奏職姓名訖。上問職掌。命存曰。宗廟景慕宮月令薦新菜蔬。逐日供上矣。壽仁曰。賜與田畓奴婢次知看檢矣。亨衢曰。掌稽制司矣。元燮曰。前例房別例房版別房應辦色料祿色矣。上問遺在。元燮。以版別房遺在各種仰對。上問他色職掌。元燮曰。前別例房。元無庫儲。應辦色物種。則擧皆逢授於廛契人。而料祿色則亦無庫儲矣。上問所懷。元燮曰。本曹經責。極其苟簡中米條。尤爲不足。庚辰作米。本是戶曹所管。有非仍屬惠廳者也。若以此米。還付本曹。則庶可爲補益之道矣。上曰。此非新奇之言矣。命輪對官先退。又命左承旨入直內閣。命退。承史以次退出。
정조 9년
乙巳七月十一日巳時。上御重熙堂。承旨入侍時。左副承旨李祖承。假注書李敬五。記事官金鳳顯尹行任。以次進伏訖。上曰。避嫌臺諫入侍。出榻敎賤臣承命出。與掌令趙衍德偕入進伏。衍德曰。臣言議巽軟。識見庸陋。淸朝耳目。自知不稱。柏府新除。忽下於南邑遞歸之日。臣含恩怵義。不得不章皇出肅。而解由方在未出中。揆以格例。臣何敢一刻冒據於臺次乎。請命遞斥臣職。上曰。依啓。仍命臺臣先退。命書榻敎曰。王大妃殿進御人蔘粟米飮停止。加減六君子湯。自今日一貼式煎入。又命書傳敎曰。詞訟劇地。堂上不可不備員。刑曹判書遷轉之代。前望單子入之。待下批牌招察任。又命書榻敎曰。左副承旨許遞。前望單子入之。又命書榻敎曰。都承旨入侍。仍命退。承史以次退出。
정조 9년
乙巳七月十一日午時。上御誠正閣。都承旨入侍時。行都承旨金尙集。記事官金孝建。記事官金鳳顯尹行任。以次進伏訖。上曰。左承旨與監印郞廳入侍事。分付。賤臣出來傳命。行左承旨李秉模。監印郞廳李家煥追入進伏。上曰。禮典果已修正否。家煥曰。盡爲釐正。而日月蝕求食條。姑未正書矣。上曰。刑典更無增刪處乎。家煥曰。幾盡釐正矣。命之先退。家煥先出。命尙集讀刑曹回啓判付。上曰。左承旨亦同見判付。如有所見。各陳以奏。可也。尙集等讀奏訖。仰奏曰。臣等伏見判下諸條。節節允當。無容更奏矣。上曰。召接卿等。欲聞意見。須爲可否。可也。尙集等曰。以臣等謏見。實無仰陳者矣。上曰。連年審理。頗費精神。而蓋參情恕罪。自多從輕之道。而外間則或以爲務從簿生之論云。而予意則實不如此。可以不償命而償命者。其冤已無可言。而或有宜乎償命者。倖逭償命。則死者之幽冤。尤無可泄之時矣。豈可以一毫私意。低昂於其間哉。尙集等曰。聖敎至當矣。命退。諸臣以次退出。
정조 9년
乙巳七月十一日酉時。上御誠正閣。左承旨同副承旨與摠裁大臣入侍時。摠裁官金致仁。行左承旨李秉模。同副承旨李謙煥。假注書李德鉉。記事官金鳳顯尹行任。以次進伏訖。致仁進前曰。朝晝異候。聖體。若何。上曰。一樣矣。王大妃殿氣候。若何。上曰。一樣矣。惠慶宮氣候。若何。上曰。一樣矣。上曰。卿見備局回啓乎。致仁曰。未及見之矣。上命秉模讀備局回啓訖。上曰。日月救食。法意甚重。而因循襲謬。各司擧行。未免稽忽。不可不一番釐正矣。今因史官摘奸聞之。則各司中或有堂郞之盡參處。或有只以入直郞官擧行處云。此乃無一定之例故耳。致仁曰。聖敎誠然。而若非親臨救食。則闕內各司官員。皆着淺淡服以出。恐涉如何矣。上曰。非親臨救食。則闕內各司。除之。無妨耳。致仁曰。殘司中。如氷庫圖畫署造紙署活人署紫門監瓦署等司。或有無廨之處。或有有衙名而無官員之處。此亦竝令除之。似好矣。上曰。卿言正合予意。退去草記。可也。命退。諸臣以次退出。
정조 9년
行都承旨金尙集坐。行左承旨李秉模內閣進。行右承旨尹承烈坐。左副承旨趙興鎭坐直。右副承旨柳焵坐直。同副承旨李謙煥坐。注書金孝建仕一員未差。假注書李德鉉仕直。事變假注書申驥顯仕。
정조 9년
傳于金尙集曰。承旨入侍。
정조 9년
有政。吏批。判書鄭尙淳受由。參判李敬養進。參議黃昇源病。行都承旨金尙集進。啓曰。判書鄭尙淳。參議黃昇源病不來。小臣獨政未安。何以爲之。敢稟。傳曰。仍爲之。以申禹相爲掌令。高宅謙爲禮曹佐郞。尹說爲刑曹佐郞。徐有沂爲典籍。西春君燁爲司饔副提調。李禹圭爲金山郡守。
정조 9년
兵批。判書趙時俊。參判李文源。參議柳誼病。參知李夔入直進。右副承旨柳焵進。副護軍單趙衍德。副司直單金魯鎭徐鼎修丁範祖李祖承洪仁浩呂善亨曺遠振閔台爀。
정조 9년
柳焵啓曰。卽者義禁府都事來言。當暑滯囚可悶。時囚皆令待明朝捧供。待判下。以草記議處照律事。命下。而判義禁金魯鎭未肅拜。次堂例不得擧行云。判義禁金魯鎭。卽爲牌招。使之擧行之地。何如。傳曰。允。
정조 9년
以大司諫尹尙東。正言趙雲紀。持平白師謹牌不進罷職傳旨。傳于柳焵曰。只推。
정조 9년
傳于柳焵曰。今乙巳秋等內乘別軍職宣傳官內試射時。內乘李堯憲。一巡五中。依例直赴殿試。別軍職廳居首徐英輔。十巡內四巡全布。準職除授。宣傳官廳居首元永龜。依例陞敍。
정조 9년
柳焵。以大典通編監印廳言啓曰。備邊司日月救食事。草記判付。有自監印廳。更爲指一草記之敎矣。日月救食。法意甚重。五禮儀原續編。旣有載錄。而因循襲謬。各司擧行。未免稽忽。今此下敎釐正。實出敬天之意。備局稟處。亦有意見。而其中亦不無難處之端。闕內各司。非親臨救食。則依前勿行。諸軍營。不但服色不便。與諸各司。事面煞有不同。竝左右捕廳安徐。殘司中如氷庫圖畫署造紙署活人署紫門監瓦署六司。或有無衙廨之處。或有有衙名而無官員之處。恐當拔之。至於雲觀瞽者。曾前不爲之衙門。一時分排責立。似致騷擾。諸上司及二品以上衙門。依前擧行處外。竝姑安徐。百官盡參。亦似有窒礙之慮。每司堂郞各一員。使之進參。無堂上處。首領官佐貳官進參。以備二員。其餘依回啓施行。恐爲得宜。而臣實曚昧。莫重禮意。何敢質言。惟俟上裁。惶恐敢啓。傳曰。依草記施行。可也。
정조 9년
柳焵。以弘文館言啓曰。校理孟至大。副校理成德雨。修撰韓光近。旣有只推之命。竝卽牌招察任。何如。傳曰。允。
정조 9년
義禁府啓目。咸興判官韓大裕原情云云。傳旨內辭緣。泛稱遲晩。所當請刑是白乎矣。有捧供待判下草記議處照律之命。判下後擧行。何如。判付啓。依允。
정조 9년
義禁府啓目。海南縣監李民秀原情云云。傳旨內辭緣。泛稱遲晩。所當請刑是白乎矣。曾經宣傳官勿爲請刑。旣有先朝受敎。且有捧供待判下。以草記議處照律之命。判下後擧行。何如。判付啓。依允。
정조 9년
趙興鎭。以義禁府言啓曰。時囚皆令捧供待判下。以草記議處照律事。命下矣。時囚罪人李民秀漕轉事目。至爲嚴重。而大同裝發。船旣不完。穀又添載。事極可駭。以此照律。罪取考律文。則大明律不應爲條有曰。凡不應得爲而爲之事理重者杖八十。制書有違條有曰。凡奉制書。有所施行。而違者杖一百。名例有曰。二罪俱發。以重者論。大典推斷條有曰。犯私罪杖一百決杖。告身盡行追奪。先朝受敎內。王府決杖。代以金贖矣。李民秀。從重論。杖一百收贖。告身盡行追奪。放送。韓大裕。道臣査啓內。樂彬換用錢財時。白來耉居間使喚。昨年七月初四日。雇人發送。到咸北。數十日留連。八月十四日。始爲到京換錢。九月回還云。大裕所供內。昨年六月二十七日兼任高山察訪。七月十九日還付於該察訪尹行晉。而樂彬之換錢去來。則在於兼任已遞之後云者。其所發明。誠有可據。似當有分揀之道。而臣府不敢擅便。上裁。何如。傳曰。李民秀則人頗了了。似不至儱侗僨事。守令數遞。可悶。添載石數。亦甚零星。所照律以下罪勘放。待城門開。卽爲下送。韓大裕則實官業已帶職放送。況本事。亦非兼察時事。分揀放送。亦令明日還官。秋務不遠。簽丁方殷。上京守令。令該曹嚴飭下送後。草記。可也。
정조 9년
乙巳七月十二日未時。上御丹楓亭。內試射入侍時。兵曹判書趙時俊。行都承旨金尙集。行左承旨李秉模。行右承旨尹承烈。左副承旨趙興鎭。右副承旨柳焵。同副承旨李謙煥。記事官金孝建。假注書李德鉉。記注官吳錫齡。記事官金鳳顯。以次進伏訖。時俊曰。晩熱猶酷。聖體。若何。上曰。一樣矣。命賜承史閣臣貢馬各一匹訖。命宣傳官等試射。命退。諸臣以次退出。
정조 9년
行都承旨金尙集病。行左承旨李秉模坐。行右承旨尹承烈坐直。左副承旨趙興鎭坐。右副承旨柳焵坐。同副承旨李謙煥坐直。注書金孝建仕一員未差。假注書李德鉉仕直。事變假注書申驥顯仕。
정조 9년
傳于尹承烈曰。左承旨入侍。
정조 9년
玉堂前望單子入之。應敎李敬一。副應敎李泰永。校理金啓洛。副校理趙弘鎭李鼎運。修撰李翼晉落點。
정조 9년
傳于尹承烈曰。新除授玉堂中罷散人。竝敍用。
정조 9년
以大司諫尹尙東牌不進罷職傳旨。傳于趙興鎭曰。只推。
정조 9년
傳于尹承烈曰。左副承旨入侍。
정조 9년
以副應敎李泰永。校理金啓洛。副校理趙弘鎭。修撰李翼晉牌不進罷職傳旨。傳于趙興鎭曰。只推。待明朝牌招。
정조 9년
以黃海監司狀啓。薦新靑蓮實。成實尙遠。限內不得封進。惶恐待罪事。傳于李謙煥曰。勿待罪事。回諭。
정조 9년
李謙煥。以備邊司言啓曰。臣等以鑄錢處所事。依下敎就議于原任大臣。則領府事金尙喆。病不得收議。領敦寧鄭存謙。以爲。鑄錢處所。以載於文獻備考者觀之。內而各衙門各營門。外而藩閫留府。皆已設鑄。無處不當。而自京設鑄。則度支。自前亦已屢設。以其爲財府之本也。似可爲首。設鑄於外。則目今都下已聚之銅鐵。難於遠輸。松都似爲便近。惟在裁處云。判府事徐命善。以爲。鑄錢之爲弊。臣於前後筵席。旣已縷陳。臣則以不鑄爲便。至於處所之在何。主管之屬誰。有不敢臆對云。判府事李徽之。以爲。朝廷每以錢荒爲慮。則其爲捄弊之道。只在於鑄錢。且有許多貿置之銅鐵。其勢不得不開鑄。處所則設於外者。庶可少弊。而統營。工匠之所聚。比他營門。似勝云。判府事李福源。以爲。粟米布帛。出於民而貢於官者也。錢貨。出於官而行於民者也。錢荒則自官加鑄。不可已也。勿論在官在民。新舊錢竝行。則錢不荒矣。新鑄之效。如斯足矣。先儒以子不勝母。爲國之大利。而今或以贏餘之不多。謂新鑄無益。過矣。但令務敦厚。禁濫惡。則盗者自息。行之可久矣。設鑄處所。不問京外。惟在得人。而地曹職掌。本有鑄錢司之名。且財貨之權。當出於一。使地曹掌鑄。體段似爲正當云。判府事金熤。以爲。錢荒則鑄錢以捄之。果屬不獲已之政。而鑄錢之利少弊多。前事亦可驗矣。若以弊多之故。不可設鑄於都下。則松統兩營。似或可矣。而兩處事情。未能遙度。不敢指一仰對云矣。錢荒旣極。開鑄捄弊。固不可已。而至於鑄所。則自前已設之處。非止一二。今若嚴立科條。另禁奸僞。則於京於外。似無拘礙。而泉貨之權。宜付度支。且於職掌。有鑄錢司之名。不必別定處所。令度支主管。一依成出事目擧行。恐合事宜。而諸大臣之議。不無異同。臣等不敢擅便。上裁。何如。依草記。令度支句管擧行。可也。
정조 9년
李秉模。以吏曹言啓曰。秋務不遠。簽丁方殷。上京守令。令該曹。嚴飭下送後。草記事。命下矣。善山府使李正模。長城府使鄭國仁。催促下送之意。敢啓。傳曰。知道。
정조 9년
李謙煥。以司僕寺一二提調言啓曰。本寺正沈興永。以其親病。呈辭下鄕。內寺番次苟簡。今姑改差。其代卽令該曹口傳差出。以爲推移入直之地。何如。傳曰。允。
정조 9년
吏曹口傳政事。司僕寺正趙濟魯。